[pic] | ЕВРОПЕЙСКА КОМИСИЯ |

Брюксел, 4.5.2011

COM(2011) 235 окончателен

2011/0104 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за предоставяне на разрешение на Румъния да прилага специална мярка за дерогация от член 193 от Директива 2006/112/EО относно общата система на данъка върху добавената стойност

ОБЯСНИТЕЛЕН МЕМОРАНДУМ

КОНТЕКСТ НА ПРЕДЛОЖЕНИЕТО

В съответствие с член 395 от Директива 2006/112/EО на Съвета относно общата система на данъка върху добавената стойност (наричана по-долу „Директивата за ДДС“) Съветът, действащ с единодушие по предложение на Комисията, може да разреши на всяка държава-членка да въведе специални мерки за дерогация от разпоредбите на посочената директива, за да се опрости процедурата за събиране на данъка върху добавената стойност (ДДС) или да се избегнат определени форми на данъчни измами или отклонение от данъчно облагане.

С писмо, регистрирано в Комисията на 4 ноември 2009 г., Румъния поиска разрешение да приложи специална мярка за дерогация от член 193 от Директивата за ДДС с цел на мястото на доставчика да определи като платец на ДДС данъчно задълженото лице, което е получател на доставки на пшеница, ръж, ечемик, царевица, соя, рапица и слънчоглед.

С писмо, регистрирано в Комисията на 2 юли 2010 г., Румъния отправи искане за допълнителна дерогация за разширяване на приложното поле с ред други допълнителни продукти.

С писмо, регистрирано в Комисията на 26 юли 2010 г., Румъния поиска разрешението да ѝ бъде отпуснато за срок от 2 години и се ангажира да не иска удължаване на този срок.

С писмо, регистрирано в Комисията на 20 декември 2010 г., Румъния отново свежда искането си за дерогация до доставките на пшеница, ръж, ечемик и ечемик за малцоване, царевица, соя, рапица, слънчоглед и захарно цвекло.

В съответствие с член 395, параграф 2 от Директивата за ДДС Комисията предаде отправените от Румъния искания на останалите държави-членки с писмо от 15 март 2011 г. С писмо от 22 март 2011 г. Комисията уведоми Румъния, че разполага с цялата информация, която счита за необходима за оценката на искането.

В подкрепа на искането си Румъния посочи констатираните от нея данъчни измами при търговията с някои житни растения и маслодайни семена, по-специално в резултат на създаването на дружества фантоми. Посочените дружества закупуват въпросните стоки, без да заплащат ДДС или от доставчици, установени извън територията на Румъния, като така доставките им биват освободени съгласно член 138 от Директивата за ДДС, или от местни производители, по отношение на които се прилага освобождаването от данък, валидно за малките предприятия в съответствие с член 287 от посочената директива, или без да декларират продажбите си.

Впоследствие посочените дружества доставят въпросните стоки на клиенти, установени в Румъния, търговци на едро, износители или преработвателни, като фактурират ДДС, но изчезват след доставката на продуктите си, без да внесат данъка в държавната хазна.

В случай че разполагат с валидна фактура, техните клиенти обаче си запазват правото за приспадане на ДДС.

Въвеждането на специалната мярка, която е предмет на настоящото искане, би довело до определяне на клиента, който е данъчно задължено лице, като платец на данъка на мястото на доставчика, което същевременно му дава възможност да приспада данъка съгласно общите правила. По този начин доставчикът вече няма да може да получава ДДС от своя клиент, който е данъчно задължено лице, без да го е внесъл в държавната хазна. Посочената мярка би могла да отстрани незабавно тази особена форма на данъчна измама.

Тя би дала възможност също така по време на прилагането ѝ Румъния да въведе традиционни национални мерки, съвместими с Директивата за ДДС, с които след изтичането на крайния срок на разрешението да се предотвратява и отстранява тази форма на измама.

Става въпрос обаче за радикална мярка, която засяга принципа на плащанията на вноски, характерен за системата на ДДС, и която крие следователно риск от изместване на измамата към преработката на стоките в хранителни или промишлени продукти, или към други отрасли.

С цел да се предотвратят посочените рискове след един ограничен период на прилагане Румъния следва да въведе подходящи паралелни мерки за деклариране и контрол. Данъчно задължените лица, за които се отнася мярката, следва по-специално да проверяват дали техните клиенти са данъчно задължени лица, преди да приложат мярката, да упоменават съответните операции на отделно място в декларацията си за ДДС и да имат готовност да представят на румънската администрация списъка с клиентите, за които е била приложена мярката.

Румънската администрация следва също така да засили контрола над данъчно задължените лица, които преработват посочените продукти. Действително, при положение че не им се налага ДДС при закупуването на суровини, посочените данъчно задължени лица може да се изкушат да не декларират продажбата на преработените от тях продукти.

На последно място румънската администрация следва да се увери, че лицата, замесени в измами с продуктите, които са предмет на специалната мярка, не прехвърлят измамите към други селскостопански продукти или други отрасли на икономиката.

Комисията следва да бъде уведомена за приетите мерки.

Накрая следва да се даде възможност на данъчно задължените лица, които наред с други подобни операции, свързани със селскостопански продукти, правят доставки на съответните стоки, както и на получателите, за които са предназначени посочените операции, да прилагат специалната мярка, без да бъдат подлагани на несъразмерна административна тежест или излагани на рискове за тяхната правна сигурна. Мярката следва също да се прилага единствено по отношение на непреработени стоки, които по принцип не могат да бъдат използвани в този си вид за крайно потребление.

Използването на Комбинираната номенклатура, установена с Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа, би позволило да се определят точно стоките, за които се отнася специалната мярка, и да се избегне евентуална неяснота.

В съответствие с разпоредбите на член 395 от Директивата за ДДС и предвид представените от Румъния аргументи и приложното поле на предвидената специална мярка Комисията счита, че поисканата дерогация отговаря на условията, посочени в същия член, и по-специално че дава възможност да се предотврати данъчната измама, без да се променя размерът на данъчните приходи на етапа на крайното потребление. Поради това Комисията счита, че следва да представи съответно предложение на Съвета.

РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

Предложението за решение има за цел да се приложи мярка за предотвратяване на данъчни измами с някои продукти от даден отрасъл на икономиката. Следователно тя ще има положително въздействие върху коректните данъчно задължени лица, които извършват дейност във въпросния отрасъл, и върху съответната държава-членка. Не беше необходимо да се прави допитване до външни експерти, да се провеждат консултации със заинтересованите страни и да се прави оценка на въздействието за посоченото решение. При всички положения посоченото въздействие ще бъде ограничено заради тясното приложно поле и ограничения период на прилагане на решението.

ПРАВНИ ЕЛЕМЕНТИ НА ПРЕДЛОЖЕНИЕТО

Предложението за решение има за цел да позволи на Румъния да приложи специална мярка за дерогация от член 193 от Директивата за ДДС, с която на мястото на техния доставчик да определи като платци на данъка върху добавената стойност, дължим за доставката на стоки, данъчно задължените получатели на доставката на някои селскостопански продукти и чиято данъчна основа надхвърля определена сума.

Правно основание за настоящото решение представляват разпоредбите на член 395 от Директивата за ДДС, приети по смисъла на член 113 от Договора за функционирането на Европейския съюз. В съответствие с посочените разпоредби държавата-членка, която желае да въведе специални мерки за дерогация от посочената директива, трябва да получи разрешение от Съвета под формата на решение за изпълнение на Съвета. Принципът на субсидиарност е спазен, тъй като става въпрос за изпълнителна мярка за хармонизиране на законодателството в областта на данъците върху оборота.

Предложението е в съответствие с принципа на пропорционалност и следователно не надвишава необходимото за постигане на целта за предотвратяване на продължителни данъчни измами, тъй като се отнася само до част от даден ограничен отрасъл на икономиката и засяга по този начин ограничен брой данъчно задължени лица и операции. Предложението представлява ограничена и целесъобразна дерогация от принципите на Директивата за ДДС, и по-специално от този за плащането на вноски.

ОТРАЖЕНИЕ ВЪРХУ БЮДЖЕТА

Предложението няма отражение върху бюджета на Съюза.

2011/0104 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за предоставяне на разрешение на Румъния да прилага специална мярка за дерогация от член 193 от Директива 2006/112/EО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/EО на Съвета от 28 ноември 2006 г. относно общата система на данъка върху добавената стойност[1], и по-специално член 395, параграф 1 от нея,

като взе предвид предложението на Европейската комисия,

като има предвид, че:

1. С писма, регистрирани в Комисията на 4 ноември 2009 г, 2 юли 2010 г., 26 юли 2010 г. и 20 декември 2010 г., Румъния поиска разрешение да разполага за период от две години с възможността чрез дерогация от член 193 от Директива 2006/112/ЕО да определя като платец на данъка върху добавената стойност (ДДС) данъчно задълженото лице, което е получател на доставки на някои житни растения и маслодайни семена, и заяви, че няма да иска удължаване на срока на действие на посоченото разрешение.

2. С писмо от 15 март 2011 г. Комисията предаде на останалите държави-членки отправеното от Румъния искане. С писмо от 22 март 2011 г. Комисията уведоми Румъния, че разполага с цялата информация, която счита за необходима за оценката на искането.

3. Румъния е установила данъчни измами в търговията с някои непреработени селскостопански продукти, житни растения или маслодайни семена. Действително някои оператори не внасят ДДС в държавната хазна след доставката на техните продукти, по-специално когато са ги придобили, без да заплатят данъка преди това. В случай че разполагат с валидна фактура, техните клиенти обаче си запазват правото за приспадане на ДДС.

4. Определянето на данъчно задълженото лице, което е, получател на доставените стоки, като платец на ДДС на мястото на доставчика би представлявало спешна временна мярка, която би могла да прекрати тази форма на измама. Двугодишното прилагане на посочената мярка следва да осигури на Румъния времето, което ѝ е необходимо за въвеждането на съвместими с Директива 2006/112/ЕО окончателни мерки в сектора на селското стопанство, които да предотвратят и отстранят тази форма на измама.

5. С цел да предотврати изместването на измамата към етапа на преработка на стоките в хранителни или промишлени продукти или към друг вид продукти следва обаче Румъния да въведе подходящи паралелни мерки за деклариране и контрол по отношение на съответните данъчно задължени лица и да уведоми Комисията.

6. Стоките, за които се отнася настоящата специална мярка, следва да се определят, като се използва Комбинираната номенклатура, установена с Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа[2], за да може настоящата специална мярка да се прилага единствено по отношение на непреработени селскостопански продукти и съответните данъчно задължени лица да избегнат несъразмерната административна тежест или рисковете за тяхната правна сигурност.

7. Настоящата специална мярка е обоснована и пропорционална на поставените цели. Действително тя има ограничен срок на прилагане и се отнася само до някои точно определени стоки, които по принцип не са предназначени в този си вид за крайните потребители и са били предмет на данъчни измами, довели до значителни загуби на приходи от ДДС. Предвид мащаба на посочените данъчни загуби настоящата мярка следва да бъде приета в най-кратки срокове.

8. Настоящата специална мярка няма да промени размера на данъка върху добавената стойност, събиран от Румъния на етапа на крайното потребление и няма да повлияе отрицателно върху собствените ресурси на Съюза от ДДС,

ПРИЕ НАСТОЯЩОТО РЕШЕНИЕ:

Член 1

Чрез дерогация от член 193 от Директива 2006/112/EО на Румъния се разрешава да определя като платец на ДДС данъчно задълженото лице, което е получател на доставка на следните стоки от Комбинираната номенклатура, установена с Регламент (ЕИО) № 2658/87:

Код по КН | Продукт |

1001 10 00 | Твърда пшеница |

1001 90 10 | Лимец, предназначен за посев |

ex 1001 90 91 | Мека пшеница за посев |

ex 1001 90 99 | Друг лимец и мека пшеница, непредназначени за посев |

1002 00 00 | Ръж |

1003 00 | Ечемик |

1005 | Царевица |

1201 00 | Семена от соя, дори натрошени |

1205 | Семена от репица или рапица, дори натрошени |

1206 00 | Семена от слънчоглед, дори натрошени |

1212 91 | Захарно цвекло |

Член 2

Предвиденото в член 1 разрешение подлежи на въвеждане от страна на Румъния на задължения по отношение на декларирането и на целесъобразни и ефикасни мерки за контрол на данъчно задължените лица, доставящи стоките, за които се прилага посоченото разрешение.

Румъния следва да уведоми Комисията за въвеждането на задълженията и мерките, посочени в първата алинея.

Член 3

Настоящото решение се прилага за срок от две години, считано от неговата нотификация.

Член 4

Адресат на настоящото решение е Румъния.

Съставено в Брюксел на [...] година.

За Съвета

Председател

[1] ОВ L 347, 11.12.2006 г., стр. 1

[2] ОВ L 256, 7.9.1987 г., стр. 1.